WAW en forrygende jubilæumssæson i Senior Section

150 medlemmer kan se tilbage på mange fornøjelige golftimer i sæson 2019

20 års jubilæum

100 medlemmer deltog i jubilæumsturneringen den 17. juni på Sletten/Parken endda med et HOLE-IN-ONE præsteret af Flemming Vad. Flemming købte straks en ekstra flaske whisky, da den ene flaske sponsoreret af Vejle Golf Club ikke var nok til de mange medlemmer, som efter matchen deltog i jubilæumsmiddagen. En middag som i dagens anledning delvis var sponsoreret af Senior Section, som også havde sørget for rigtig mange sponsorpræmier til turneringens vindere.

Jytte Smidt underholdt med et festligt 20 års tilbageblik og nævnte blandt andet, at man kunne fristes til at tro, at Senior Section var de medlemmer der drak mest vin, målt ud fra de mange flasker der med tiden er udleveret som præmier. Og hvis man kigger i glasskabet på gangen i Vejle Golf Club kan man på Senior Sections hylde se en hyggelig golffigur med indgravering af navnene på Senior Sections formænd fra 1999 til nu. En fin jubilæumsgave fra Jytte og Jørgen Smidt.

Venskabsklubber

Hedensted og Kellers Park blev i år spillet på udebane, og i år var det Jellings tur til at komme til os. Vi spillede Parken/Skoven og for anden gang denne sæson blev der lavet HOLE-IN-ONE i Senior Section. Denne gang af Svend Boel Jensen fra Jelling. Det var dog ikke nok til at Jelling kunne genvinde pokalen, den snuppede Vejle i år og den pynter nu i glasskabet på gangen (desværre som den eneste af de tre mulige).

Sommerudflugt og udenlandstur

På en pragtfuld sommerdag i juni kørte 64 medlemmer til Barløseborg, hvor vi kunne nyde en flot golfbane i det smukke fynske landskab. Og til marts næste år bliver Porto Santo afløst af et nyt sted – for da går årets udenlandstur til Spanien, hvor ca. 35 medlemmer fra Senior Section tyvstarter sæsonen med en uge på Atalaya Park og masser af golf på Sol Marbelle Estepona.

Ung klub med højeste gennemsnitsalder – Hurra for Inge & Knud Møller

Med sine 20 år er Senior Section den yngste af de officielle klubber i klubben, men til gengæld kan vi prale af, at vi har de ældste medlemmer. Og i år kan vi endda fejre noget så usædvanligt som et ægtepar, der nu begge er fyldt 90 år, og som stadig er aktive golfspillere og medlem af Senior Section. ”Det har vi været i 17-18 år” fortæller Inge ”og det er ikke første gang vi er nævnt i MedlemsNyt, sidst var det fordi vi ikke havde forsømt en eneste turnering”.

Inge og Knud har været medlem af Vejle Golf Club siden 1972 ”for vi ville jo sikre os en plads i klubben og have mulighed for at spille, når vi var i Danmark” oplyser Inge Møller.

I dag møder vi dem ofte på banen. Knud har i mange år spillet 18 huller hver mandag, onsdag og fredag med sine faste golfvenner, og han tager gerne 9 huller sammen med Inge samt en tur på træningsbanen. Inge spiller fast 9 huller hver mandag i Senior Section, hvor hun ofte ses på præmielisten sidst på sin 90-års fødselsdag, hvor hun spillede sig til en 1. plads, og hvor Bo i dagens anledning havde hejst flaget.

Inge og Knud er ikke de første medlemmer vi har haft, hvor dåbsattesten siger 90+. Alle ER og har været et stort forbillede for øvrige medlemmer i Senior Section. ”Jeg sidder ikke stille, er aktiv og har et godt humør” fortæller Inge (…er det mon hemmeligheden?). Og som Knud sagde, da vi fejrede hans 90 års fødselsdag: ”Jeg tager gerne 10 år til og går glad mod de 100, for ifølge statistikken er der ikke mange 100-årige som dør”.

Tak for i år

Senior Section holder afslutningsturnering med efterfølgende Generalforsamling og fælles middag mandag den 21. oktober 2019 og formanden (-kvinden) kan glad og stolt se tilbage på en forrygende sæson med aktive, positive og glade medlemmer.

En stor tak til min med-bestyrelse for arbejdsindsatsen og et supergodt samarbejde, og tak til Marlene og Bo i sekretariatet, som altid står klar til at hjælpe, tak til greenkeeperne for de veltrimmede baner og deres glade hilsener og hensyn, når vi en sjælden gang mødes på banen. Tak til Pernille og Jonas i Gastro46 som har kæmpet med begynderudfordringer samt de vaner, ønsker og behov for mad & drikke som vi har i Senior Section.

Det bliver en fornøjelse at byde alle både nye og gamle medlemmer velkommen igen mandag den 6. april 2020, hvor vi starter en ny sæson med masser af golf, udfordringer, hygge og socialt samvær i Senior Section.

Lis Sørensen